text: IB3 | El TSJIB té fins divendres per deliberar si avala la pròrroga del toc de queda
  IB3 Notícies > societat > El TSJIB té fins divendres per deliberar si avala la pròrroga del toc de queda
  El TSJIB té fins divendres per deliberar si avala la pròrroga del toc de queda
  L'alt tribunal ha remès la petició del Govern a la Fiscalia, que a principis de mes s'hi va oposar
  18/05/2021 14:27h
  El Tribunal Superior de Justícia té fins divendres per deliberar si avala la rebaixa de les restriccions per la Covid-19 que proposa el Govern. Entre elles el retard del toc de queda a la mitjanit a partir de diumenge. La intenció de l'executiu balear és prorrogar aquesta mesura 15 dies més, fins el 6 de juny, el toc de queda. També es demana a l'alt tribunal poder ampliar de 6 a 8 el nombre de persones que poden reunir-se en espais exteriors tant en espais privats com públics. A més, s'aixecaria la prohibició que es reuneixin persones de més de dos grups de convivència, tot i que estaran limitades a 6 persones.
  Segona deliberació
  És la segona vegada que la Sala Contenciosa Administrativa del Tribunal Superior de Justícia de les Balears ha d'analitzar aquestes limitacions dels drets de la ciutadania després que el passat dia 9 de maig va finalitzar l'estat d'alarma. El TSJB ja ha donat trasllat de les noves mesures a la Fiscalia. Tot i que a principis de maig el Ministeri Públic no va presentar recurs en contra, s'hi va oposar en considerar que es vulneren drets fonamentals com el de la mobilitat. Els jutges autoritzaren les mesures amb una ajustada votació de 3 vots a favor i dos en contra. En aquell moment, el TSJB va considerar que les mesures del Govern eren proporcionades i estaven ajustades.